מורשת ותרבות ישראל –עדכון המדריך למורה

מורים יקרים,

תוכנית מורשת ותרבות ישראל הוכנסה למאגר תוכניות הבחירה במסלול 9-10 שנ"ל בשנת תשע"ד.

בתוכנית נעשה שימוש נרחב במהלך השנה ותלמידים רבים עמדו בהצלחה במבחן ובמשימות הנלוות.

עם זאת, לאור משובים מהשטח, ברצוננו לעדכן ולרענן מספר נקודות בתוכנית:

**שער ראשון – סיפורי התורה האוניברסליים:**

א. חשוב שהתלמידים ירחיבו את אוצר המילים שלהם ויכירו גם מילים לועזיות הנמצאות בשימוש יומיומי כגון "אוניברסלי" ו"רלוונטי".

תמוה הדבר שתלמידים יגיעו למבחן וישאלו מה פירושן של מילים אלה...

במקביל ללמידת התכנים, מומלץ ליצור "מילון מונחים ומושגים". באם התלמיד לומד עם אותו מורה מקצועות נוספים ניתן ליצור מילון אחד עבור כל תחומי הדעת, או לעשות זאת בתאום עם המורים האחרים המלמדים את אותו תלמיד.

ב. קיימות תפיסות שונות לגבי סיפורי הבסיס שנבחרו (הבריאה, אדם וחוה, קין והבל, נוח, מגדל בבל) וראייתם כסיפורים "יהודיים" ו/או "אוניברסליים".

**חשוב שהתלמידים יכירו את הסיפורים עצמם**.

לגבי הפרשנות והרלוונטיות של הסיפורים: במדריך למורה מוצע כיוון פרשנות מסוים לכל סיפור.

ברצוננו לשוב ולהדגיש: **כל מורה מוזמן ללמד את הסיפור עם הפרשנות המתאימה עבורו. אין חובה להשתמש בפרשנות שבמדריך למורה, כל זמן שבסופו של דבר התלמיד יוכל להסביר את הסיפור ולעשות הקשר רלוונטי.**

**שער שלישי – חגים ומועדים**

בשער זה ניתנו מספר טבלאות סיווג לחגים. חשוב להקנות לתלמידים את מיומנות הסיווג (והחגים הם אמצעי לכך) וחשוב שיכירו את הסיווגים השונים בהקשר לחגי ומועדי ישראל.

מניתוח המבחנים, נמצא שהתלמידים בקיאים פחות בהיבטים הערכיים של החגים.

מומלץ להרחיב בנושא זה וכן מומלץ ליצור טבלה מאחדת של כל ההיבטים הנוגעים לחגים (ערכים, מנהגים, מקור, תיזמון וכו').

**חשוב לזכור – המבחן יכול להעשות עם חומר פתוח ואין צורך בזכירה ושינון של הפרטים.**

**שער רביעי – בין אדם לחברו**

בשער זה מובאים פתגמים וסיפורים הנוגעים ליחסים אנושיים. **חשוב לעשות את הקישור בין הסיפורים לפתגמים ולהקנות לתלמידים מיומנויות של הפשטה, תימצות ונימוק:**

כיצד הפתגם (במשפט אחד) מבטא את הרעיון של הסיפור כולו?

מדוע בחרתי בפתגם זה על מנת לשקף / להסביר את הסיפור?

מזמינות אתכם להמשיך את השיח סביב הלמידה, להעיר ולהאיר...

מאחלות המשך למידה מהנה ופוריה,

בברכה,

אילת ודורית